बिजनौर में सड़क हादसे में आठ लोगों की मौत  
बिजनौर जिले में तेज रफ्तार टैंकर ने सवारियों से भरे टैम्पो को टक्कर मार दी, जिसमें एक बच्चे और चार महिलाओं सहित आठ लोगों की मौत हो गई।
उत्तर प्रदेश के बिजनौर जिले में एक तेज रफ्तार टैंकर ने सवारियों से भरे टैम्पो को टक्कर मार दी, जिसमें एक बच्चे और चार महिलाओं सहित आठ लोगों की मौत हो गई, जबकि तीन अन्य घायल हो गए। हादसा कोतवाली देहात इलाके में दौलतपुर कस्बे के पास गुरुवार देर शाम को हुआ।  कोतवाली देहात प्रभारी राजेन्द्र प्रसाद ने बताया कि दुर्घटना में पांच लोगों की मौके पर ही मौत हो गई। टैम्पो चालक सहित तीन लोगों ने देर रात इलाज के दौरान अस्पताल में दम तोड़ दिया।  उन्होंने कहा कि जिला अस्पताल में भर्ती तीनों घायलों की हालत नाजुक बताई जा रही है। टैम्पो में सवार लोग स्थानीय निवासी थे। प्रसाद ने बताया कि घटना के बाद मौके से भागने में सफल रहे टैंकर चालक को बाद में लोगों के सहयोग से पकड़ लिया गया।